**Departamentul de Relaţii Internaţionale**

**Biroul ERASMUS+**

Bulevardul Carol I nr.11

700506 – IAŞI, ROMANIA tel.: + 40-232- 201021; 201111 ; 201113;

fax: + 40-232-201201 ; e-mail erasmus@uaic.ro

<http://www.uaic.ro/international/departamentul-de-relatii-internationale/>

**REGULAMENTUL UNIVERSITĂŢII ALEXANDRU IOAN CUZA DIN IAȘI**

**PRIVIND SELECŢIA STUDENŢILOR PENTRU STAGII ERASMUS+ 2017-2019**

**CRITERII GENERALE DE SELECŢIE**

**Stagii de practică**

1. ***Distribuirea fondurilor către facultăţi***

Fondurile pentru stagii studenţeşti de practică (SMP) primite de Universitatea „Alexandru Ioan Cuza” din Iași (UAIC) de la Agenţia Naţională pentru Programe Comunitare în Domeniul Educaţiei şi Formării Profesionale (ANPCDEFP) sunt distribuite către facultăţi pe tot parcursul anului universitar, în vederea organizării selecţiilor, în funcţie de locurile de stagiu disponibile. Suma alocată unei singure facultăți este *proportionala cu realizarile din anul trecut*, dar nu poate depăși 1/4 din grantul instituțional SMP, excepție făcând situația în care nu există solicitări din partea celorlalte facultăți.

În cazul în care, la finalul anului Erasmus în curs, fondurile pentru stagii de practică (SMP) primite de Universitate nu sunt angajate în totalitate, diferenţa se distribuie către studenţii beneficiari de stagii de studiu, conform Hotărârii Biroului Executiv al Consiliului de Administraţie UAIC.

***II. Cuantumul şi durata unui stagiu de practică Erasmus+***

**Cuantumul lunar al stagiilor de practică Erasmus+ este stabilit la nivel național de către** **ANPCDEFP.**

Astfel, ***cuantumul pentru stagiile de practică Erasmus+*** este de:

* **700 de Euro/lună** pentru Austria, Danemarca, Finlanda, Franţa, Irlanda, Italia, Lichtenstein,Norvegia, Suedia, Marea Britanie, Belgia, Croaţia, Republica Cehă, Cipru, Germania,

Grecia, Islanda, Luxemburg, Olanda, Portugalia, Slovenia, Spania, Turcia;

* **650 de Euro/lună** pentru Bulgaria, Estonia, Ungaria, Letonia, Lituania, Malta, Polonia,Slovacia, Macedonia.

Stagiile de practică Erasmus+ se pot desfășura, **cu acordul facultății la care este înmatriculat studentul**, pe toată durata anului academic sau pot include și o parte corespunzătoare vacanței de vară a anului academic anterior.

 **Durata minimă a unui stagiu de practică Erasmus+ este de 2 luni (60 de zile),** perioadă calculată conform regulilor Programului ERASMUS+ stabilite de Comisia Europeană, care precizează că o lună de stagiu ERASMUS+ are 30 zile, indiferent de numărul de zile calendaristice (28, 29, 30 sau 31 zile) ale lunii respective.

 **Durata finanțată** a unui stagiu de practică Erasmus+ pentru studentii UAIC este de maximum 3 luni.

**Prin excepție, în limita fondurilor existente și numai cumulativ, la solicitarea instituțiilor partenere, la recomandarea coordonatorului de doctorat și cu acordul Directorului Școlii Doctorale din UAIC** poate fi analizatăși propusă spre aprobare BECA de către Coordonatorul Instituțional Erasmus+ finanțarea până la 6 luni a stagiilor de practică pentru doctoranzi.

*Stagiile de practică Erasmus+ se pot desfășura în domeniul de studiu al studenților. În cazul în care există solicitări pentru efectuarea unui stagiu de practică într-un domeniu diferit de cel studiat, acesta poate avea loc doar cu aprobarea decanului facultății de care aparține studentul.*

***III. Organizarea şi monitorizarea selecţiei beneficiarilor***

***1. Eligibilitate***

La selecţia pentru **stagiile studenţeşti de practică** ERASMUS+ **pot participa** studenţii acelor facultăţi *care au primit acceptul unor instituții-partener interesate să primească studenți în practică* în cadrul programului Erasmus+.

Instituțiile care pot primi studenți în stagii de practică sunt:

* instituții care au primit Carta Erasmus (ECHE);
* orice organizație publică sau privată activă pe piața muncii sau în domeniile educației, formării și tineretului. De exemplu, o asemenea organizație ar putea fi:
* o companie publică sau privată, mică, medie sau mare (inclusiv companii orientate pe partea de responsabilitate socială),
* o instituție publică la nivel local, regional sau național,
* un partener social sau un alt reprezentant de pe piața muncii, inclusiv camere de comerț, asociații profesionale sau sindicate,
* un institut de cercetare, o fundație,
* o scoală, un institut/ centru educațional (cuprinzând toate ciclurile de studiu – preșcolar, primar, gimnazial și liceal, inclusiv școlile cu profil vocațional și cele pentru adulți),
* o organizație, asociație non-profit, ONG,
* un centru de orientare în carieră, ce oferă consultanță profesională și servicii de informare.

**Criterii generale de eligibilitate**

**Se pot inscrie la selecţie**:

* studenţii înmatriculaţi la zi la Universitatea "Alexandru Ioan Cuza" din Iași, cetăţeni români, cetăţeni ai altor state participante la Programul Erasmus+ sau cetăţeni ai altor state decât cele participante la Programul Erasmus+;
* studenţii din anii I-II-III licenţă, I-II master, I-II-III doctorat;
* doctoranzii cu frecvenţă, care sunt la zi cu îndeplinirea obligațiilor de doctorand, pentru stagii desfășurate până la data susținerii publice a tezei de doctorat;
* foşti beneficiariai unui stagiu depractică sau studiu în programeleSocrates, LLP-Erasmus si/sau Erasmus+, numai dacă îndeplinesc criteriile sus-menţionate şi **cu condiţia ca** **durata totală a stagiilor (Socrates/LLP-Erasmus + Erasmus+) să nu depăşească 12 luni/ciclu de studiu;**

**Observație!** **Studenții selectați pentru un stagiu Erasmus+, vor putea participa la o nouă selecție înainte de finalizarea acestuia și vor avea statut de *selectat condiționat. Acești studenți vor deveni titulari* numai după finalizarea primului stagiu, finalizare care include și depunerea tuturor documentelor cerute, efectuarea testului final de limbă și completarea chestionarului de evaluare. Data de începere a celui de-al doilea stagiu va fi stabilită la o distanță care permite finalizarea procedurilor interne privind deplasările Erasmus+ (termen minim recomandat – 14 zile).**

* studenții și doctoranzii în ani terminali pentru stagii care au loc atât în ultimul an de studiu, cât și pentru **stagii care au loc în primul an de după absolvire. În acest din urmă caz,** selecțiile trebuie sa aibă loc cel mai târziu **până la data** **încheierii sesiunii de evaluare/examinări din** **semestrul al II-lea al anului terminal, respectiv până la data *susținerii publice a tezei de doctorat*,** iar **stagiile pot începe după absolvire (confirmată prin adeverința eliberată de facultate), respectiv *confirmarea titlului de doctor,* în termen ce permite finalizarea procedurilor interne privind deplasările Erasmus+ (termen minim recomandat – 14 zile)**.

**Un student poate beneficia de stagii de studiu şi de practică la fiecare nivel de studiu (licenţă, master, doctorat), însumând maximum 12 luni de stagiu (studiu + practică) per nivel.**

**Stagiile de practică se vor încheia până la data de 30 septembrie a anului academic în curs (excepție pot face studenții care au primit acordul facultății, cei care urmează să desfășoare stagiul în calitate de proaspăt absolvenți și doctoranzii).**

**Nu pot participa la selecţie**:

* studenţii beneficiari ai unor burse prin alte programe cu finanţare europeană (ex. POSDRU) pentru evitarea dublei finanţări pentru aceeaşi deplasare;
* studenţii înmatriculaţi la alte instituţii de învăţământ superior (fie ele de stat sau private) sau de cercetare şi neînmatriculaţi la zi la Universitatea "Alexandru Ioan Cuza"din Iași, chiar dacă îşi desfăşoară activitatea didactică sau de cercetare sub îndrumarea cadrelor didactice de la Universitatea "Alexandru Ioan Cuza"din Iași.

***Selecție condiționată***

Candidații ***declarați admiși în anul I la ciclurile de studii Licență, Master și Doctorat*** pot participa la eventuale selecții organizate pentru obținerea unui stagiu de practică Erasmus+ numai ***după plata taxei de înmatriculare la facultatea la care au fost admisi*** și ***pot fi selectați doar pentru stagii de practică Erasmus+ care vor începe după data înmatriculării lor la facultate***.

În Procesul-Verbal încheiat în urma selecției Erasmus+, acești candidați, dacă sunt declarați admiși, vor figura cu statut de “**Selectat condiționat**”, urmând a deveni "titulari" la data emiterii de către Rector a Deciziei de înmatriculare a studenților în anii I de studiu la Licență, Masterat, respectiv Doctorat.

Studenții și doctoranzii din anii terminali selectati până la sfârșitul ultimei sesiuni de evaluare din ultimul an de studiu, respectiv până la susținerea tezei în comisia de evaluare, pentru **stagii care au loc în primul an de după absolvire,** au statut de “Selectat condiționat”; ei devin “titulari” în momentul în care pot face dovada prin prezentarea unei adeverințe care atestă faptul că au susținut și promovat **examenul de licență/dizertație, respectiv confirmarea titlului de doctor**. **Aceste stagii se pot desfășura pe perioada următorului an de după absolvire.**

**Criterii academice de eligibilitate**

Pentru a fi eligibili pentru un stagiu de practică Erasmus+, studenţii trebuie:

* să nu aibă restanţe până în ultima sesiune inclusiv;
* să aibă media multianuală până la momentul selecţiei minimum 7,5
* studenţii din anul I trebuie să aibă media de admitere/studiu de până la momentul selecţiei

(înainte de prima sesiune de examene) minimum 8;

* să ateste cunoaşterea limbii de lucru de la instituţia pentru care candidează, fie printr-un certificat, fie prin foaia matricolă din liceu și/sau situația școlară aferentă studiilor universitare, conform opțiunii candidatului și în funcție de limbile studiate, astfel:
* media aritmetică a notelor din liceu și/sau universitate / punctajul minim acceptat (pentru nivel minim B1) trebuie să fie egal cu 80% din nota sau punctajul maxim (ex: min. nota 8/10, 16/20 sau *bine*, în cazul calificativelor). Excepție fac certificatele recunoscute internațional (tip DELF, DALF, Cambridge, TOEFL, IELTS, DELE, Goethe), obținute pentru un nivel minimum B1, pentru care se acceptă orice punctaj;
* pentru studenții care au limba de lucru de la instituţia parteneră ca specializare în cadrul studiilor universitare, caz în care cunoştinţele de limbă vor fi atestate prin extrasul de foaie matricolă;
* să obţină minimum nota 7 la interviul susţinut în cadrul selecţiei desfăşurate la facultate.

**Modalitatea de calcul a mediei anilor de studii**

* ***Nivel licenţă***: media semestrelor încheiate până la momentul selecţiei.
* ***Nivel master***:
	1. [(media anilor de studii de la nivel Licenţă + media examenului de licenţă)/2 + media semestrelor la nivel Master până la momentul selecţiei]/2
	2. Pentru masteranzii care participă la selecţie în anul I, sem I: (media anilor de studii de la nivel Licenţă + media examenului de licenţă)/2
* ***Nivel doctorat***: [(media anilor de studii de la nivel Licenţă + media examenului de licenţă)/2 + (media anilor de studii de la nivel Master + media examenului de disertaţie)/2 + nota de admitere la doctorat]/3

**Studenţii cu nevoi speciale** se vor adresa Biroului Erasmus+ pentru mai multeinformaţii legate de regimul de finanţare pentru ei şi eventualii însoţitori.

1. ***Documente necesare pentru dosarul de candidatură***

Pentru evaluarea îndeplinirii condiţiilor de mai sus, dosarul de candidatură va cuprinde:

***Documente obligatorii:***

1. Curriculum Vitae (va rămâne la dosarul de selecţie al studentului);
2. Scrisoare de motivare (1 pagină), în care să se precizeze: scopurile participării la un stagiu de practică în străinătate; motivele pentru participarea la selecţia pentru un stagiu de practică într-o anumită organizaţie, într-un anumit sector (economic)/departament al organizaţiei; preferinţa pentru o anumită ţară străină; disponibilitatea de a atinge scopurile stagiului de practică; explicaţia clară a nivelului de inovaţie şi diversitatea sarcinilor; înţelegerea nevoilor şi aşteptărilor organizaţiei gazdă; ţeluri in cariera personală (va rămâne la dosarul de selecţie al studentului);
3. Atestatul de limbă/foaia matricolă din liceu (va rămâne în copie la dosarul de selecție al studentului);
4. Declaraţie-tip care atestă, după caz, fie că nu a mai beneficiat de un stagiu de practică Erasmus fie, în cazul în care a mai beneficiat de un astfel de stagiu, instituția primitoare, tipul şi durata stagiului (va rămâne în copie la dosarul de selecţie al studentului);
5. Extrasul din foaia matricolă pentru nivelul de studiu la care este înmatriculat candidatul la momentul selecţiei eliberat de secretariatul facultăţii (numai cu semnătura facultăţii);
6. Studenţii la nivel master sau doctorat vor include şi situaţia şcolară de la nivelul/nivelele de studiu deja promovat/e (foaia matricolă şi diploma obţinută la nivel licenţă şi master, după caz); (documentele vor rămâne în copie la dosarul de selecţie al studentului).

***Documente suplimentare, pentru studenţii care nu au cetăţenia unui stat membru UE***:

1. copie a permisului de şedere; excepție de la această cerință fac studenții de la extensiunea Balți de cetațenie moldoveana;
2. o adeverinţă de la facultatea unde este înmatriculat, care să ateste calitatea de student cu frecvenţă (la zi);
3. dovada existenţei unui garant cetățean român, salariat şi deţinător al unui cont bancar în România (declaraţie-tip);

***Documente facultative (comisia de selecţie la nivel de facultate decide dacă acestea vor fi sau nu solicitate):***

1. recomandare din partea unui cadru didactic;
2. atestate, diplome, articole publicate, care sunt relevante pentru specializarea studentului şi pot constitui un avantaj pentru candidatul respectiv.

Toate documentele vor fi redactate în limba română, iar documentele de la punctele 1. şi 2. vor fi prezentate și în limba de lucru a instituţiei pentru care optează candidatul.

1. ***Comisia de selecție***

Comisia se organizează la nivelul Facultăţii, cu excepţia Facultăţilor de Filosofie şi Ştiinţe Social-Politice şi Geografie şi Geologie, care cuprind specializări diferite, unde selecţia se poate organiza la nivelul catedrelor/departamentelor.

Comisia este propusă de decan/şeful de catedră şi aprobată de consiliul profesoral, iar apoi de Biroul Executiv al Consiliului de Administraţie al Universităţii, urmând să funcţioneze în aceeaşi formulă pe tot parcursul anului academic.

Comisia de concurs va avea cel puţin trei membri şi va include:

* decanul sau reprezentantul său/şeful de departament/catedră (preşedinte);
* coordonatorul Programului Erasmus+ la nivelul facultăţii/departamentului;
* un reprezentant al studenţilor, care să nu fie unul dintre studenţii care participă la selecţie.

În cazul în care apare un conflict de interese sau un alt motiv pentru care este necesară modificarea componenţei comisiei, facultatea trimite către Biroul ERASMUS+ o adresă cu propunerea de modificare a comisiei de selecţie, care este supusă aprobării Biroului Executiv al Consiliului de Administraţie al Universităţii.

Componenţa comisiei va respecta Codul Etic al Universităţii „Alexandru Ioan Cuza” din Iași.

***4. Selecţia beneficiarilor de stagii***

Selecţia se poate organiza **pe măsură ce se obțin accepte de primire** pentru studenți, masteranzi, doctoranzi și absolvenți în stagii de practică în cadrul programului Erasmus+, în fiecare facultate, la date stabilite de fiecare facultate, la propunerea coordonatorului Erasmus+. Stagiile se vor desfășura după data afișării rezultatelor selecției la facultate, în termen ce permite finalizarea procedurilor interne privind deplasările Erasmus+ (termen minim recomandat – 14 zile).

Fiecare rundă de selecţie va putea fi anunţată la facultate numai cu condiţia ca Biroul Erasmus+ să fi confirmat în prealabil, existenţa fondurilor disponibile pentru respectiva selecţie.

**Procedura de selecţie** a beneficiarilor de stagii presupune:

* anunţarea Biroului ERASMUS+, în scris (***email*** sau ***adresă scrisă*** din partea coordonatorului Erasmus+ pe facultate), cu privire la intenţia de a organiza o selecţie pentru stagii de practică Erasmus+;
* confirmare cu privire la fondurile disponibile pentru o nouă selecţie;
* afişarea calendarului selecţiei, a condiţiilor de eligibilitate, a conţinutului dosarului de selecţie, precum şi a numărului de locuri de stagiu disponibile, la secretariatul facultăţii, la avizierele departamentelor şi pe site-ul facultăţii, ***cu cel puţin două săptămâni*** înaintea selecţiei;
* anunţarea Biroului ERASMUS+ cu privire la data și locul selecţiei**;**
* participarea coordonatorului Erasmus+ pe facultate, si atunci când este posibil *împreună cu un reprezentant al Biroului ERASMUS+*, la o *întâlnire de informare a s****tudenţilor*** *interesaţi* să participe la selecţie;
* preluarea şi verificarea dosarelor de candidatură ale studenţilor;
* intervievarea studenţilor candidaţi;
* ierarhizarea tuturor studenţilor candidaţi, în funcţie de media anilor de studiu anteriori selecţiei (cu o pondere de 50% din media generală), nota obţinută la testul de limbă (cu o pondere de 30% din media generală), şi nota obţinută la interviu (cu o pondere de 20%, sau 10% în cazul în care facultatea decide să aibă în vedere şi alte atestate şi diplome obţinute, care primesc, de asemenea, o notă, a cărei pondere este de 10%).

Devin **titulari de stagiu** un număr de studenţi egal cu numărul de locuri disponibile pentru selecţia respectivă, ceilalţi candidaţi fiind respinşi; ceilalţi studenţi care îndeplinesc criteriile de eligibilitate devin *rezerve*, având posibilitatea de obţinere a stagiului, în aceeaşi ordine a ierarhiei, în cazul unor renunţări. De asemenea, studenţii de pe lista de rezerve pot beneficia de stagiu Erasmus+ *fără finanţare (zero grant),* acoperindu-şi integral, din fonduri personale, cheltuielile pe care le implică perioada de practică în străinătate. Acei candidaţi care nu îndeplinesc criteriile de selecţie vor fi consideraţi **respinşi**.

Candidații ***declarați admiși în anul I la ciclurile de studii Licență, Master și Doctorat*** care participă la sesiunea de selecție organizată pentru obținerea unui stagiu de practică Erasmus+ sunt declarați admiși cu statut de ***selectat condiționat.*** Acești studențidevin "titulari" la data emiterii de către Rector a Deciziei de înmatriculare a studenților în anii I de studiu la Licență, Masterat, respectiv Doctorat.

*Listele cu studenţii admişi/selectați condiționat, rezerve şi respinşi se afişează în cel mai scurt timp, conform celor* anunțate în calendarul selecţiei.

Pentru informații sau neclarități privind desfășurarea procesului de selecție, studenții se pot adresa:

a. Coordonatorului Erasmus din facultate (datele de contact sunt disponibile atât pe site-ul universității cât și pe site-ul fiecărei facultăți în parte)

b. Biroului Erasmus+ (erasmus@uaic.ro)

**Coordonatorul Erasmus** al facultății se va ocupa de:

* Transmiterea către Biroul ERASMUS+, în termen de ***o săptămână de la data selecţiei***, a proceselor-verbale cu privire la selecţia candidaţilor, care sunt supuse aprobării Biroului Executiv al Consiliului de Administraţie. Orice modificare survenită pe perioada anului academic (de exemplu studenți de pe lista de rezerve care pot beneficia de stagiu în urma unei renunţări, modificarea perioadei și/sau instituţiei de destinaţie) se face printr-o *anexă* la procesul-verbal, semnată de aceeaşi comisie a facultăţii şi trimisă la Biroul ERASMUS+ în termen de cel mult o săptămână de la data la care a survenit modificarea (nu se aplică în cazul studenților selectați condiționat). Cererile de deplasare ale studenţilor Erasmus pot fi adresate Biroului Executiv al Consiliului de Administraţie numai după aprobarea procesului-verbal, respectiv a anexelor la procesul-verbal, de către Biroul Executiv al Consiliului de Administraţie al Universităţii.
* Informarea tuturor studenţilor admişi asupra încheierii contractului de practică (Learning Agreement Student Mobility for Traineeships) şi a condiţiilor de recunoaştere academică, precum şi asupra condiţiilor financiare ale stagiului, în cadrul uneia sau mai multor reuniuni de informare la nivel de facultate. Coordonatorii Erasmus şi comisiile de recunoaştere academică iau măsurile necesare ca pentru toate stagiile Erasmus de practică Learning Agreement-ul Student Mobility for Traineeships să poată fi semnat înaintea plecării studentului. Comisiile de recunoaştere a creditelor şi notelor îşi intră în atribuţii înainte de plecarea studenţilor (întocmirea şi semnarea Learning Agreement-urilor - Student Mobility for Traineeships).
* Informarea domnilor profesori titulari de cursuri cu privire la desfășurarea de către studenții selectați a stagiilor de practică ERASMUS+

**Forţa majoră**

Forţa majoră, astfel cum este definită de lege, este exoneratoare de răspundere pentru partea care o invocă în condiţiile legii. Beneficiarul are obligaţia să anunţe reprezentantul Biroului Erasmus+ în termenul limită de 15 zile de la data producerii evenimentului – forţa majoră, iar în următoarele 10 zile să prezinte acte doveditoare. Pentru durata de incidenţă a forţei majore nu se datorează penalităţi.

 În situația rezilierii contractului financiar din motive de “forţă majoră”, adică orice situaţie excepţională sau imprevizibilă, independentă de voinţa beneficiarului şi care nu este cauzată de o greşeală sau de o neglijenţă a acestuia, beneficiarul este îndreptăţit să primească din grant suma corespunzătoare perioadei efectiv realizate din mobilitate. Orice alte sume trebuie rambursate de către beneficiari.

 Pentru încadrarea în categoria de *forță majoră*, beneficiarul trebuie să prezinte următoarele documente:

* *o cerere* adresată universității prin care solicită încadrarea în categoria de *forță majoră* și oferă detalii cu privire la situația întâmpinată; totodată, trebuie să menționeze detalii cu privire la stagiu: durata inițială a acestuia, grantul primit și data la care a trebuit să întrerupă stagiul;
* [*Certificatul de şedere* emis de organizaţia gazdă care să confirme durata stagiului efectiv desfășurat şi rezultatele obţinute („Certificate of Stay”; „Transcript of Work”)(în original);](http://www.uaic.ro/wp-content/uploads/2014/01/CertificateofStaySMP-2015_2016.doc)
* [*Acordul de formare profesională („Learning Agreement - Student Mobility for Traineeships”, secțiunea After the Mobility, intitulată „Traineeship Certificate by the Receiving Organisation/Enterprise”) semnat de către reprezentanții instituţiei gazdă* (în original);](http://www.uaic.ro/wp-content/uploads/2016/01/after-the-mobility.docx)
* *Declaraţia* pe propria răspundere *de evitare a dublei finanţări* (pentru perioada de stagiu desfășurată);
* Documentele de transport internaţional (bilete dus-întors, tichete de îmbarcare, bonuri de benzină) însoțite de factură și dovada plății (bon fiscal, chitanță sau extras de cont, după caz);

De asemenea beneficiarul va avea în continuare obligația:

* de a completa și transmite online **chestionarul UE**, în termen de **maxim 30 de zile calendaristice** de la primirea pe email a invitaţiei de completare;
* de a efectua **evaluarea online** obligatorie **a competențelor lingvistice (testul final de limbă)** în termen de **maxim 30 de zile calendaristice** de la data primirii notificării pe email.

**Observație!** În situația în care beneficiarul nu poate prezenta dovada plății biletelor, acesta va depune o declarație pe proprie răspundere în care se descrie modalitatea de plată, suma plătită și motivul neprezentării dovezii în acest sens.

 Beneficiarul poate anexa și copii ale altor documente care sprijină cererea sa de aprobare a cazului de forță majoră (de exemplu: dacă este vorba de întrerupere pe caz de îmbolnăvire în timpul mobilității, se vor anexa documente medicale parafate de doctorul care a stabilit diagnosticul sau documente de spitalizare). În cazul în care documentele anexate sunt într-o limbă străină, acestea vor fi însoțite de o traducere autorizată în limba română.

**Biroul ERASMUS +**